Musa Babayo (an haife shi a ranar 21 ga watan Maris a shekara ta alif 1957) ma'aikacin banki ne na Nijeriya, dan kasuwa, kuma dan siyasa,sannan marubuci ne kuma dattijon ƙasa ne wanda ya kasance Sakataren Kasa na Kwamitin Ayyukan Jam'iyyar PDP a mataki na Kasa daga shekara ta 2012 zuwa shekara ta 2015 kafin shigarsa All Progressives Congress (APC) a ranar 15 ga watan Oktoban shekarar 2015. Ya kasance Mataimakin Sakataren Jam’iyyar na kasa daga shekara ta 2008 zuwa shekara ta 2011 kafin daga baya ya zama Sakataren Jam’iyyar na Kasa. An haifi Musa kuma ya girma a garin Azare, karamar hukumar Katagum,a jihar Bauchi. Ya halarci makarantar firamare ta Nasarawa ta Yamma,a Azare, a shekara ta 1965-1972 sannan ya tafi makarantar sakandaren gwamnati ta Katagum, a Azare daga 1972 zuwa 1976. Ya kuma halarci Jami’ar Ahmadu Bello da ke Zariya inda ya yi karatun Digirinsa na farko a fannin mulki, harkar banki da kuma harkokin kudi.